Adrianus episcopus, servus servorum [Dei], dilectis filiis Hugoni abbati Corbiniacensis monasterii ejusque fratribus tam presentibus quam futuris monasticam vitam professis, in perpetuam memoriam. Religiosis votis annuere et ea operis exhibitione complere officium nos invitat suscepti regiminis et ordo videtur exigere rationis. Ea propter, dilecti in Domino filii, vestris justis postulationibus clementer annuimus et prefatum monasterium in quo divino mancipati estis obsequio sub beati Petri et nostra protectione suscipimus et presentis scripti privilegio communimus. In primis siquidem statuentes ut ordo monasticus, qui secundum Dei timorem et beati Benedicti regulam in ipso monasterio institutus esse dinoscitur, perpetuis ibidem temporibus inviolabiliter observetur. Preterea quascumque possessiones, quecumque bona idem monasterium in presentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis modis, procurante Domino, rationabiliter poterit adipisci, firma vobis vestrisque successoribus et illibata permaneant, in quibus hec propriis duximus exprimenda vocabulis: ecclesiam Sancti Secani; ecclesiam de Crucifixo; ecclesiam Sancti Johannis; ecclesiam de Antonio cum territorio et appendiciis suis; ecclesiam de Vescrut cum territorio et ceteris appendiciis suis; ecclesiam de Maeria cum territorio et ceteris appendiciis suis; ecclesiam de Sancto Leodegario cum appendiciis suis; territorium de Latoio et illud quod est juxta monasterium beati Lazari et domum..... (sic), monasterium sancti Nazarii; grangiam et vineas de Longis Campis que Gualo abbas et Hugo successor ejus rationabiliter acquisierunt; Ruviniacum cum appendiciis suis villam Grani cum appendiciis suis; ecclesiam de Ruergiis quam Henricus Eduensis episcopus ecclesie vestre dedit; ecclesiam de Cerciaco cum territorio et appendiciis suis; ecclesiam de Chavannis que est in Alvernia cum territorio et appendiciis suis; ecclesiam Sancti Martini de Podio cum territorio et appendiciis suis; ecclesiam Sancte Palladie cum territorio et appendiciis suis; ecclesiam Sancte Camille, cum territorio et appendiciis suis; domum et vineam que fuerunt Rainaldi de Mangis; terram de Belin et de Marchat cum appendiciis suis; ecclesiam de Are cum territorio et appendiciis suis; dominium in loco qui dicitur Germanam; ecclesiam de Aanan et vineas et territorium cum appendiciis suis; ecclesiam de Durul cum decimis et aliis appendiciis; territorium de Nen (sic) et de Talun; ecclesiam de Paseaco cum appendiciis suis, ecclesiam Sancti Francovei et dominium in Desechiis cum appendiciis suis; ecclesiam de Chavannis et de Ebun cum appendiciis earum; ecclesias Sancti Georgii, et de Ansisiaco et de Cesaico cum appendiciis suis; ecclesiam Sancti Privati, et ecclesiam Sancte Marie de Embre (sic) cum territorio et appendiciis earum. Preterea, sicut antecessor noster felicis memorie Paschalis papa monasterium vestrum a Flaviniacensium monachorum incursibus liberum reddidit et immune, et hoc ipsum scripti sui munimine roboravit, ita et nos ejusdem vestigia imitantes quod ipse exinde fecit ratum habemus et auctoritatis nostre patrocinio communimus. Ad hec nichilominus statuimus ut si episcopi, in quorum parochiis ecclesie vestre consistunt, querelam adversus vos habuerint, eis ecclesias vestras ob id non liceat interdicere, dum vos quod justitia dictaverit eis volueritis exhibere; sepulturam quoque ipsius loci liberam esse concedimus, ut eorum devotioni et extreme voluntati qui se illic sepeliri deliberaverint, nisi forte excommunicati sint vel interdicti, nullus obsistat, salva tamen justitia parrochialium ecclesiarum de quibus mortuorum corpora assumuntur. In parrochialibus vero ecclesiis quas tenetis, liceat vobis sacerdotes eligere et electos episcopo presentare, quibus, si idonei inventi fuerint, episcopus curam animarum committat, et de plebis quidem cura idem sacerdotes episcopo, de temporalibus vero vobis, debeant respondere. Obeunte vero..... no (sic) ejusdem loci abbate vel tuorum quolibet successorum, nullus ibi qualibet subreptionis astutia seu violentia preponatur, nisi quem fratres communi consensu vel patrum pars sanioris consilii, secundum Dei timorem et beati Benedicti regulam, providerint eligendum. Decernimus ergo ut nulli omnino hominum liceat prefatum monasterium temere perturbare, aut ejus possessiones auferre, vel ablatas retinere, minuere aut aliquibus vexationibus fatigare, sed omnia integra conserventur eorum pro quorum gubernatione et sustentatione concessa sunt usibus omnimodis profutura, salva in omnibus apostolice sedis auctoritate et dyocesani episcopi canonica justitia. Si qua igitur in futurum ecclesiastica secularisve persona hanc nostre constitutionis paginam sciens contra eam temere venire temptaverit, secundo tertiove commonita, nisi presumptionem congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jhesu Christi aliena fiat atque in extremo examine divine subjaceat ultioni. Cunctis autem eidem loco sua jura servantibus sit pax Domini Nostri Jhesu Christi quatinus et hic fructum bone actionis percipiant et apud districtum judicem premia eterne pacis inveniant. Amen. Amen. Ego Adrianus catholice ecclesie episcopus suscripsi. (Rota, monogramme.) † Ego Gregorius Sabinensis episcopus SS. † Ego Hubaldus presbiter cardinalis tituli Sancte Praxedis SS. † Ego Julius presbiter cardinalis tituli Sancti Marcelli SS. † Ego Octavianus presbiter cardinalis tituli Sancte Cecilie SS. † Ego Astaldus presbiter cardinalis tituli Sancte Prisce SS. † Ego Johannes presbiter cardinalis tituli Sancte Anastasie SS. † Ego Bonadies presbiter cardinalis tituli Sancti Crisogoni SS. † Ego Guillielmus presbiter cardinalis tituli Sancti Petri ad Vincula SS. † Ego Oddo diaconus cardinalis Sancti Georgii ad Velum Aureum SS. † Ego Jacintus diaconus cardinalis Sancte Marie in Cosmidyn SS. † Ego Boso diaconus cardinalis SS. Cosme et Damiani SS. † Ego Petrus diaconus cardinalis Sancti Eustachii justa templum Agrippe SS. † Ego Raimundus diaconus cardinalis Sancte Marie in Via Lata SS. Datum Laterani per manum Rolandi sancte Romane ecclesie presbiteri cardinalis et cancellarii, XIIII kalendas januarii indictione VIIII (sic), incarnationis Dominice anno M.C.LVIII, pontificatus vero Domini Adriani pape quarti anno quinto.